b"\n_START_ARTICLE_\nPort Alguer\n_START_SECTION_\nHist\xc3\xb2ria\n_START_PARAGRAPH_\nA partir del segle XVII comencen els primers assentaments fora muralles, resseguint les l\xc3\xadnies de la costa. El 1683 es basteix la riba de Port Alguer, i els porxos sortints de les dues primeres cases constru\xc3\xafdes damunt d'ella, per aix\xc3\xad donar servei al port. D'aquest manera Port-Doguer es va convertir en el primer raval format a l'exterior de la muralla del Castell. Despr\xc3\xa9s de 1714, juntament amb la fi de les guerres, i passat el perill constant dels corsaris i pirates, les cases fora muralles es comencen a reproduir m\xc3\xa9s r\xc3\xa0pidament. Despr\xc3\xa9s de la liberalitzaci\xc3\xb3 del comer\xc3\xa7 amb Am\xc3\xa8rica, gr\xc3\xa0cies al tractat del 1778, es produeix un cert renaixement de Cadaqu\xc3\xa9s. En aquest moment, el tipus constructiu tradicional \xc3\xa9s marcat per la puresa i simplicitat dels porxos amb voltes i dels massissos murs emblanquinats._NEWLINE_Vers la meitat del segle XX, gr\xc3\xa0cies a l'obertura de la carretera, Cadaqu\xc3\xa9s surt de l'a\xc3\xafllament en qu\xc3\xa8 es trobava i comen\xc3\xa7a a transformar-se, tant a l'interior de la vila com a les ribes, on es continu\xc3\xa0 construint. Finalment a la d\xc3\xa8cada dels seixanta, coincidint amb el boom del turisme, comport\xc3\xa0 que molts integrants de la burgesia catalana, aix\xc3\xad com estrangers atrets per l'encant d'un pa\xc3\xads en vies de desenvolupament, hi assentessin les seves segones resid\xc3\xa8ncies. Dintre d'aquest grup tamb\xc3\xa9 es congreg\xc3\xa0 un grup d'intel\xc2\xb7lectuals que volien conservar trets del folklore i l'arquitectura tradicional, sense renunciar a la modernitat arquitect\xc3\xb2nica, fent-ho totalment compatible."